Atklāta konkursa 
“Transporta būvju ikdienas uzturēšana no 2024.gada līdz 2029.gadam, Rīgā”
 ID Nr. CAIP 2024/04

Atbildes uz 16.04.2024. iesniegtajiem jautājumiem 

Jautājums:
1. Atklāta konkursa “Transporta būvju ikdienas uzturēšana no 2024.gada līdz 2029.gadam, Rīgā”, ID Nr. CAIP 2024/04 (turpmāk – Konkurss) nolikuma (turpmāk – Nolikums) 1.9.1.apakšpunktā noteikts “Piedāvājuma iesniegšana: Piegādātājs piedāvājumu iesniedz līdz plkst. 10:00 2024. gadā saskaņā ar publikāciju Iepirkumu uzraudzības biroja (turpmāk – IUB) tīmekļa vietnē un EIS Pircēja profilā.” 
Jautājums: Līdz kura 2024.gada mēnesim un dienai plkst. 10:00 piedāvājumi jāiesniedz ?

Atbilde:
Komisija skaidro, ka konkrēts datums ir jāskatās saskaņā ar publikāciju IUB tīmekļa vietnē, kā arī Elektronisko iepirkumu sistēmā (turpmāk – EIS) Pircēja profilā sniegto informāciju.
Papildus vēršam uzmanību, ka sākotnēji norādītais datums var mainīties gadījumos, ja iepirkumu procedūras dokumentācijā tiek veikti būtiski grozījumi. Komisija ieinteresētos piegādātājus aicina būt vērīgiem un sekot līdzi interesējošo iepirkumu aktuālajai informācijai.



Jautājums:
2. Nolikuma 2.9.1.apakšpunktā noteikts: “Piedāvājuma atvēršana: 2024. gadā saskaņā ar IUB un EIS publikāciju, plkst. 14:00 Pircēja profilā, elektronisko iepirkumu sistēmā”.
Jautājums: Kurā 2024.gada mēnesī un dienā plkst. 14:00 notiks piedāvājumu atvēršana ?

Atbilde:
Komisija skaidro, ka arī šajā gadījumā konkrēts datums ir jāskatās saskaņā ar publikāciju IUB tīmekļa vietnē, kā arī EIS Pircēja profilā sniegto informāciju, turklāt lūdzam ņemt vērā, ka, piemēram, veicot būtiskus grozījumus iepirkuma procedūras dokumentācijā, sākotnēji norādītais datums var mainīties.


Jautājums:
3. Lai nodrošinātu iepirkuma priekšmetā paredzēto darbu izpildi bez avansa saņemšanas no Pasūtītāja, Pasūtītājs Nolikuma 3.7.apakšpunktā ir noteicis, ka pretendentam jābūt:
3.7.1. pieejamiem brīviem finanšu līdzekļiem vismaz 15% (piecpadsmit procenti) apmērā no kopējās piedāvātās līgumcenas, ar PVN, viena gada uzturēšanas darbu veikšanai, kurus kredītiestāde ir rezervējusi uz Nolikuma 2.6.4.apakšpunktā norādīto piedāvājuma nodrošinājuma termiņu;
3.7.2. piešķirtai kredītlīnijai vismaz 15% (piecpadsmit procenti) apmērā no kopējās piedāvātās līgumcenas, ar PVN, viena gada uzturēšanas darbu veikšanai Latvijas Republikā vai ārvalstī reģistrētā kredītiestādē, ar nosacījumu, ka kredītiestāde kredītlīnijas līdzekļus vismaz iepriekš minētās summas apmērā ir rezervējusi uz Nolikuma 2.6.4.apakšpunktā norādīto piedāvājuma nodrošinājuma termiņu; 
3.7.3. pieejamai kredītlīnijai vismaz 15% (piecpadsmit procenti) apmērā no kopējās piedāvātās līgumcenas, ar PVN, viena gada uzturēšanas darbu veikšanai, ko apliecina Latvijas Republikā vai ārvalstī reģistrētas kredītiestādes izdots apliecinājums par to, ka kredītiestāde ir izskatījusi pretendenta pieteikumu kredīta saņemšanai un ir pieņēmusi lēmumu piešķirt pretendentam kredītu vismaz iepriekš minētās summas apmērā iepirkuma priekšmetā paredzēto uzturēšanas darbu izpildes nodrošināšanai (ja pretendents tiks atzīts par uzvarētāju), kas tiks izsniegts pretendentam pēc kredīta līguma noslēgšanas un kredīta izsniegšanas priekšnosacījumu izpildes.
Jautājums: 3.7.1.apakšpunktā un 3.7.2.apakšpunktā minētajam nosacījumam ir jābūt spēkā uz Nolikuma 2.6.4.apakšpunktā norādīto piedāvājuma nodrošinājuma termiņu, kas tādējādi pēc būtības kļūst par vēl vienu piedāvājuma nodrošinājumu. Nolikuma 3.7.apakšpunktā noteiktais mērķis – lai nodrošinātu iepirkuma priekšmetā paredzēto darbu izpildi bez avansa saņemšanas no Pasūtītāja – tas ir, vismaz pirmos divus mēnešus no iepirkuma līguma noslēgšanas, var netikt sasniegts, jo minētajam finanšu nosacījumam (15% (piecpadsmit procenti) apmērā no kopējās piedāvātās līgumcenas, ar PVN, viena gada uzturēšanas darbu veikšanai, kas arī apmēram atbilst piedāvātais līgumcenai par 2 mēnešiem) jābūt spēkā tikai līdz iepirkuma līguma noslēgšanas brīdim, bet ne ilgāk.
Savukārt Nolikuma 3.7.3.apakšpunktā nav noteikts nekāds termiņš, uz kādu minētais nosacījums attiecināms.
Lūdzam skaidrot, vai : 1) Nolikuma 3.7.1.apakšpunktā un 3.7.2.apakšpunktā minētā nosacījuma izpilde ir aprobežota ar Nolikuma 2.6.4.apakšpunktā minēto piedāvājuma nodrošinājuma termiņu ? 
2) Uz kādu termiņu attiecināms Nolikuma 3.7.3.apakšpunktā  minētais nosacījums ?

Atbilde:
Komisija skaidro, ka Nolikuma 3.7.1.apakšpunktā norādītajiem brīvajiem finanšu līdzekļiem attiecīgajā apjomā un Nolikuma 3.7.2.apakšpunktā norādītajiem kredītlīnijas līdzekļiem attiecīgajā apjomā jābūt rezervētiem uz Nolikuma 2.6.4.apakšpunktā norādīto piedāvājuma nodrošinājuma termiņu. Nolikuma 3.7.1. un 3.7.2.apakšpunktos atrunātie pieejamie brīvie finanšu līdzekļi vai piešķirtā kredītlīnija ir finanšu instrumenti, kas pretendentam ir pieejami jau piedāvājuma iesniegšanas brīdī, līdz ar to pasūtītājam ir svarīgi pārliecināties, ka tie ir rezervēti uz Nolikuma 2.6.4.apakšpunktā norādīto piedāvājuma nodrošinājuma termiņu. 
Savukārt Nolikuma 3.7.3.apakšpunktā atrunātā pieejamā kredītlīnija ir finanšu instruments, kas pretendentam vēl nav pieejams uz piedāvājuma iesniegšanas brīdi, bet ir saņemts kredītiestādes apliecinājums, ka minētā kredītlīnija tiks piešķirta (būs pieejama) pretendentam iepirkuma priekšmetā paredzēto uzturēšanas darbu izpildes nodrošināšanai. Ņemot vērā Nolikuma 3.7.apakšpunktā norādīto mērķi, proti, nodrošināt iepirkuma priekšmetā paredzēto darbu izpildi bez avansa saņemšanas no pasūtītāja, pasūtītājam no kredītiestādes izdotā apliecinājuma jāgūst pārliecība, ka pretendentam būs pieejami finanšu līdzekļi iepirkuma priekšmetā paredzēto darbu izpildei līdz pirmās samaksas par darbu izpildi saņemšanai no pasūtītāja.

Jautājums:
4. Lai pretendents varētu pārliecināties par faktiskajiem pasūtījuma apjomiem, lūdzam pasūtītājam publicēt faktisko apjomu izlietojumu pa darba daudzumu pozīcijām visām 4 daļām esošajam līgumam “Transporta būvju ikdienas uzturēšana no 2019.gada līdz 2024.gadam Rīgā” (no līguma noslēgšanas līdz šim brīdim). Tādējādi pretendenti varētu pārliecināties, kas reāli tiek pasūtīts un kādos apjomos, tādējādi visi pretendenti zinātu reālo pozīciju izlietojumu, kas, mūsuprāt, palīdzētu sagatavot konkurētspējīgāku piedāvājumu un neradītu papildu priekšrocības esošajiem līguma turētājiem? 
Pieņemam, ka šādi dati pasūtītājam ir brīvi pieejami, kā arī vēlamies vērst uzmanību, ka līdzvērtīgos iepirkumos šādi dati tiek publicēti, konkurences uzlabošanai.

Atbilde:
Pielikumā excel failā ir pievienota informācija par izpildītājiem darbu apjomiem 27.09.2019. līguma Nr. DS-19-3172-lī ar pilnsabiedrību “Daugavas LABĀ krasta uzturētājs” un 27.09.2019. līguma Nr. DS-19-3173-lī ar pilnsabiedrību “Daugavas KREISĀ krasta uzturētājs” ietvaros, atsevišķi sadalot uz pilsētas ielām un uz tiltiem izpildītos darbu apjomus.
Vienlaikus Konkursa iepirkuma komisija skaidro, ka atbilstoši Nolikuma 16.1. un 16.2. pielikumu (līgumu projekti) 1.3.apakšpunktam izpildāmo darbu apjomi ir atkarīgi no pašvaldības budžeta iespējām un pasūtītājam katram gadam piešķirtā finansējuma apjoma uzturēšanas darbu veikšanai. Tāpat Konkursa iepirkuma komisija vērš uzmanību, ka atsevišķām Nolikuma 7.pielikumā (transporta būvju uzturēšanas darbu daudzumu un izmaksu saraksti) norādītajām darbu pozīcijām, salīdzinājumā ar šobrīd spēkā esošajiem uzturēšanas līgumiem pievienotajiem darbu daudzumu un izmaksu sarakstiem ir mainītas mērvienības vai arī specifikācijās norādītās attiecīgajai darba pozīcijai izvirzītās izpildes prasības.
Ņemot vērā norādītos apstākļus, Konkursa iepirkuma komisija vērš uzmanību, ka esošo uzturēšanas līgumu ietvaros izpildītie darbu apjomi nevar radīt pilnīgu priekšstatu par Konkursa rezultātā plānoto iepirkuma līgumu ietvaros izpildāmajiem darbu apjomiem. 



